На основу члана 65. став 1. и 2. Закона о заштити животне средине („Сл. гласник РС“, број: 135/04 и 36/09), у вези са чланом 13. став 1. и 2. и чланом 20. став 1. тачка 1. Закона о управљању отпадом („Сл. гласник РС“, број: 36/09, 88/10, 14/16, 95/18 – др. закон), као и на основу члана 2. Закона о комуналним делатностима („Службени гласник РС“, број:88/2011,104/2016 и 95/2018), члана 32. став 1. тачка 20. Закона о локалној самоуправи („Службени гласник Републике Србије“, број 129/2007, 83/2014-др. закон, 101/2016 – др.закон, 47/2018 и 111/21-др закон), члана 40.Статута Општине Владичин Хан („Службени гласник Града Врања“, број 4/2019 и 28/2022), Скупштина Општине Владичин Хан на седници одржаној дана 10.04.2023. донела је

**О Д Л У К У**

**о приступању изради**

**Плана за интегрисано управљање отпадом у општини Владичин Хан за 2023.-2033.г.**

**Члан 1.**

Овом Одлуком приступа се изради Плана за интегрисано управљање отпадом у Општини Владичин Хан за период од 2023-2033. године (у даљем тексту: План).

**Члан 2.**

Локални план управљања отпадом доноси се за период од десет година и треба да садржи: очекиване врсте, количине и порекло укупног отпада, дефинисане циљеве које треба остварити, програме сакупљања отпада, смањења количине отпада у комуналном отпаду са предлозима за поновну употребу, управљања индустријским отпадом и развијање јавне свести о управљању отпадом, мере које треба применити, дефинисан прецизан план активности са очекиваним резултатима и роковима за извршавање планираних мера и активности, процену трошкова и изворе финансирања и др.

**Члан 3.**

У циљу припреме Плана образује се Радна група за припрему Плана као радно тело Скупштине Општине Владичин Хан.

**Члан 4.**

Задатак Радне групе је:

1. Да идентификује и евидентира проблеме у области управљања отпадом у општини Владичин Хан
2. Да дефинише пројектни задатак и рок за израду Плана
3. Да размотри Нацрт Плана
4. Да у року од шест месеци од доношења Одлуке о изради Плана поднесе Скупштини извештај и предложи усвајање Плана.
5. Да дефинише регулативни оквир припреме Плана
6. Да прикупи и обради основне информације о територији, садржајима и становништву општине
7. Да прикупи и обради податке о економским активностима у општини
8. Да прикупи податке и изврши анализу постојећег институционалног оквира управљања отпадом у општини
9. Да прикупи и обради податке о постојећем начину сакупљања, транспорта и одлагања отпада
10. Да прикупи податке о постојећем обухвату организованим сакупљањем отпада
11. Да прикупи податке о постојећим количинама и врстама отпада које се сакупљају
12. Да прикупи и обради податке о примарно разврстаном отпаду у општини Владичин Хан који је предат оператерима на рециклажу
13. Да на основу прикупљених података дефинише специфичне циљеве и садржај плана
14. Да анализира стање, прогнозира развој ситуације, предложи варијантна решења и дефинише најбоље опције за управљање отпадом
15. Да припреми Акциони план са динамиком реализације, носиоцима одговорним за поједине активности, трошковима (уколико су релевантни)за реализацију предложених активности и донаторима.

Радна група је дужна да сачини извештаје о раду на изради Плана, постигнутим резултатима и проблемима на које наилази у току рада, као и да предложи начине решавања тих проблема.

**Члан 5.**

Радну групу за припрему Плана чине председник и чланови које именује председник општине, а баве се заштитом животне средине, комуналним делатностима, привредом, здравством, образовањем, правима, пољопривредом, шумарством, ветерином,...

Стручне и адмнистративне послове за Радну групу за припрему Плана обављаће Одељење за урбанизам, имовинско-правне, комуналне, грађевинске послове Општинске управе Владичин Хан.

**Члан 6.**

Ова Одлука ступа на снагу осмог дана од дана објављивања у „Службеном гласнику града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-36/17/23-I**

 **ПРЕДСЕДНИЦА,**

 **Данијела Поповић**